Document ID: /roh_data/filtered/fineweb-2-filterrobots_roh.jsonl.gz/31677

Il cumenzament da matg ha la Posta Veglia, la davosa ustaria da Schluein, stuì serrar. Las uniuns da Schluein han pers la pussaivladad da star da cuminanza la saira suenter l’exercizi u il trenament.
La vischnanca vul mantegnair l'ustaria
Perquai che la suprastanza communala na vul betg, che l’ustaria vegnia cumprada d’ina terza persuna ed utilisada ad autra moda e maniera, è ella intervgnida. La suprastanza ha suttascritg in contract da dretg da cumpra che vala fin ils 1 da fanadur 2017. L’idea è, che la vischnanca cumpra l’ustaria ed emprova da chattar ina nova ustiera u in ustier.
La radunanza communala vegn a tractar la dumonda venderdis ils 19 da matg 2017.
RR actualitad 17:20
La Posta Veglia a Schluein
Quai è in cumplex amez il vitg, che cumpiglia in’ustaria cun sala e magasin, duas abitaziuns, parcadis, in clavà ed in grond curtin (surfatscha totala: 1’301 meters quadrat). Il pretsch en il contract da dretg da cumpra è 520’000 francs. Fin il prim da fanadur 2017 sto la vischnanca decider sch’ella vul cumprar l’ustaria per quel pretsch.